กรุงไทย-แอกซ่าโชว์เบี้ยใหม่ปี53ทะลุ6.5พันล้าน
กรุงไทย-แอกซ่า โชว์ผลงานเบี้ยใหม่ปี53ทะลุ 6,500 ล้านบาทเติบโตเพิ่มขึ้น 37% จากปี2552
21 ก.พ. 2554

กรุงไทย-แอกซ่า โชว์ผลงานเบี้ยใหม่ปี53ทะลุ 6,500 ล้านบาทเติบโตเพิ่มขึ้น 37% จากปี2552
นายไมค์ แพล็กซ์ตัน ประธานกรรมการบริหาร บริษัทกรุงไทย-แอกซ่า ประกันชีวิต เปิดเผยว่า ปี 2553 ที่ผ่านมา บริษัทมียอดขายปีแรก 6,500 ล้านบาท ซึ่งรวมเบี้ยชำระครั้งเดียว 10% เติบโตเพิ่มขึ้น 37% จากปี 2552 
นายโรเจอร์ ดีคอน ประธานเจ้าหน้าที่บริหารฝ่ายขาย กล่าวว่า จากเบี้ยใหม่ 6,500 ล้านบาท มาจากการขายผ่านธนาคาร 3,400 ล้านบาท เพิ่มขึ้น 44% ช่องทางการขายผ่านตัวแทน 2,500 ล้านบาท เพิ่มขึ้น 17% และช่องทางขายอื่นๆ 600 ล้านบาท เพิ่มขึ้น 163%
สำหรับ ยอดขายที่เติบโตมากขึ้น ส่งผลมาจากการพัฒนาและฝึกอบรมที่มีประสิทธิภาพ และการนำกระบวนการขายที่ยึดลูกค้าเป็นศูนย์กลาง ที่เข้าใจง่ายมาประยุกต์ใช้ ซึ่งเป็นปัจจัยที่สำคัญในการสนับสนุนฝ่ายขายและทำให้ยอดขายเพิ่มขึ้น อีกทั้งการเพิ่มพูนความรู้และทักษะให้กับฝ่ายขายในการบริหารทีมงานและการดำเนินธุรกิจประกันชีวิตผ่านการขายที่มีคุณภาพ
นายเดวิด โครูนิช ประธานเจ้าหน้าที่บริหารฝ่ายการเงิน กล่าวว่า เบี้ยรับรวมปีที่ผ่านมามีทั้งสิ้น 1.78 หมื่นล้านบาท เพิ่มขึ้น 40% จากยอดขายที่เพิ่มขึ้นทำให้บริษัทมีกำไรสุทธิปี 2553 เพิ่มขึ้น 60% หรือมากกว่า 1,500 ล้านบาท มูลค่ารวมของธุรกิจอยู่ที่ 3.8 หมื่นล้านบาท เพิ่มขึ้น 41% อัตราการบริหารค่าใช้จ่ายอยู่ที่ระดับ 6.9% 
ทั้งนี้ นายไมค์ แพล็กซ์ตัน สรุปว่า บริษัทสามารถล้างหนี้จำนวน 1,000 ล้านบาทได้ภายใน 4 ปีที่ผ่านมา และสามารถสร้างผลกำไรได้ถึง 1,500 ล้านบาทภายใน 1 ปี โดยมียอดขายรวมเติบโตจาก 1,500 ล้านบาท ในปี 2549 เพิ่มเป็น 6,500 ล้านบาท และอัตราค่าใช้จ่ายในการบริหารลดลงจาก 20% จากปี 2549 เป็น 6.9% ความสำเร็จทั้งหมดนี้เป็นผลมาจากความเป็นเลิศด้านการบริหารของผู้ถือหุ้นคือ ธนาคารกรุงไทย และ กลุ่มแอกซ่า และทีมงานที่ดีในประเทศไทย